Oud-EFF-hoë se dogter dood gevindHillary Gardee. (Foto: Verskaf) Die liggaam van Hillary Gardee, dogter van die voormalige sekretaris-generaal van die EFF Godrich Gardee, is Dinsdag buite Mbombela (Nelspruit) in Mpumalanga aangetref. Sy word sedert die naweek vermis nadat sy Vrydag laas by die Spar-supermark in Mbombela gesien is. Gardee se liggaam is vanoggend deur lede van die gemeenskap gevind. Die polisie is ontbied en Gardee se liggaam is deur ŉ familielid uitgeken. Sy het glo verskeie beserings aan haar bolyf opgedoen en die polisie ondersoek nou ŉ saak van moord. Die EFF het in ŉ verklaring gesê dat Gardee se familie ontsteld is oor haar dood en dat die kollektiewe leierskap van dié party “stomgeslaan is” oor die voorval. “Haar dood het onmeetbare verwoesting gelaat en Godrich worstel nou met die pyn om ŉ kind op so ŉ gevoellose, wrede en onmenslike manier te verloor,” sê die EFF. Die 28-jarige se familie het ten tyde van haar verdwyning R100 000 uitgeloof vir enigiemand met inligting oor waar sy haar bevind. Kol. Donald Mdhluli, polisiewoordvoerder, het vroeër gesê dat Gardee saam met ŉ driejarige dogtertjie was toe sy spoorloos verdwyn het. Die kind, wat sy aangeneem het, is gevind, maar daar was geen teken van Gardee nie. Volgens die EFF was Gardee ŉ entoesiastiese, vriendelike en liefdevolle mens wat ŉ groot passie vir inligtingstegnologie (IT) gehad het. “Sy was ŉ deeltydse student aan die Universiteit van Suid-Afrika, terwyl sy haar eie IT-onderneming bedryf het. “Sy het boonop na die kind gekyk asof dit haar eie was – ŉ inspirerende daad vir ŉ vrou van so ŉ jong ouderdom,” sê die EFF.